Beaufort-Wes kry 130 000 l. water | Netwerk24
Deur Jackie Kruger 13 November 2018 12:30
Beaufort-Wes het ’n skenking van 130 000 liter niedrinkbare water vir sy herwinningsaanleg van die noodleniging-organisasie Gift of the Givers gekry.
Niedrinkbare water word in Beaufort-Wes afgelaai.
“Die vlak van die dorp se drie reservoirs bly onder 20%,” sê Marlene Hendricks, ’n munisipale woordvoerder.
Pakhuise in die droogtegeteisterde dorp is vol houers met water wat geskenk is. Die water sal in noodsituasies gebruik word. “Nou wag ons net op die reën.”
Vandale het onlangs twee boorgate en waterpype in afsonderlike voorvalle beskadig, volgens die Facebookblad van die Beaufort-Wes-munisipaliteit.
Vlak 5-waterbeperkings is van krag. In September is beurtwater ingestel wat op verskillende dae en tye in woonbuurte toegepas word.
Die Gamkadam is steeds leeg en inwoners word gevra om water te bespaar.
Die departement van water en sanitasie het ’n beroep op mense gedoen om nie onnodig toilette te spoel nie, krane toe te draai terwyl hulle tande borsel of gesig was, lekkende krane by plaaslike owerhede aan te meld en water in huishoudings te herwin.
Meer oor: Gift Of The Givers | Beaufort-Wes | Drinkwater | Water
Vrou wil nie poer-poer met Porsche
Frikkie is Haaie se geheime wapen